Il-Kummissjoni Ewropea, il-Parlament Ewropew u l-Kunsill illum waslu fi ftehim proviżorju dwar il-proposta tal-Kummissjoni li tiġi stabbilita Awtorità Ewropea tax-Xogħol. L-ewwel li ħabbar li se tinħoloq Awtorità Ewropea tax-Xogħol il-President Juncker kien f'Settembru tal-2017. Din l-awtorità ġdida tal-UE tkun tappoġġa l-mobbiltà ġusta tal-ħaddiema fl-UE, u tippermetti liċ-ċittadini u lin-negozjanti jaħtfu l-opportunitajiet li joffri s-suq uniku filwaqt li tappoġġa l-kooperazzjoni bejn l-awtoritajiet nazzjonali, fost l-oħrajn biex jevitaw li jkun hemm frodi u abbuż, u biex jiġġilduhom fejn jeżistu. Il-President Juncker wera s-sodisfazzjon tiegħu dwar il-ftehim b'din l-istqarrija: “Permezz tal-Pilastru Ewropew tad-Drittijiet Soċjali, aħna ssodajna dimensjoni soċjali b'saħħitha għall-ġejjieni tal-Unjoni Ewropea. Illum ħadna pass kbir 'il quddiem ieħor biex nilħqu l-impenn tagħna li noħolqu Ewropa li tagħmel aktar enfasi fuq is-soċjetà. Illum il-ġurnata, bi 17-il miljun Ewropej jgħixu u jaħdmu fi Stat Membru tal-UE barrani, wasal iż-żmien li jkun hemm Awtorità Ewropea tax-Xogħol li tappoġġa ċ-ċittadini mobbli tagħna, li tiffaċilita l-ħidma tal-Istati Membri tagħna u li tiżgura l-ġustizzja u l-fiduċja fis-Suq Uniku tagħna. F'dawn l-aħħar snin għamilna ħafna progress b'regoli aktar ġusti dwar il-mobbiltà tax-xogħol. L-Awtorità l-ġdida se tgħinna nħaddmuhom fil-prattika.” Il-Kummissarju għall-Impjiegi, l-Affarijiet Soċjali, il-Ħiliet u l-Mobbiltà tal-Ħaddiema Marianne Thyssen żiedet tgħid: Jiena dejjem kont tal-fehma li neħtieġu regoli ċari, ġusti u nfurzabbli għall-mobbiltà tal-ħaddiema. Il-ftehim tal-lum dwar l-Awtorità Ewropea tax-xogħol jipperfezzjona s-suq tax-xogħol ġust Ewropew. Se jservi ż-żewġ għanijiet li jgħin lill-awtoritajiet nazzjonali jiġġieldu l-frodi u l-abbuż u li jiffaċilita l-mobbiltà għaċ-ċittadini. Il-ftehim tal-lum huwa riżultat ta' negozjati kostruttivi u mexxejja ħafna, u dan juri li l-Ewropa hija kapaċi tieħu d-deċiżjonijiet u l-azzjonijiet ta' malajr biex issolvi l-problemi. Nixtieq nirringrazzja lir-relatur tal-Parlament Ewropew Jeroen Lenaers u lill-Presidenza Rumena li aġixxiet f'isem il-Kunsill. Issa dan il-ftehim irid jiġi kkonfermat malajr biex l-Awtorità tax-Xogħol żgur tkun tista' tibda l-ħidma tagħha minn din is-sena, u taqbad ir-ritmu tal-ħidma bis-sħiħ malajr. Dan huwa pass kruċjali biex tinħoloq Ewropa ġusta u b'aktar enfasi soċjali.” Il-passi li jmiss Il-ftehim se jitressaq lill-Kumitat tar-Rappreżentanti Permanenti tal-Kunsill (Coreper) għall-approvazzjoni tiegħu. Ladarba r-Rappreżentanti Permanenti tal-Istati Membri jikkonfermaw il-ftehim, dan se jitressaq għal votazzjoni finali f'seduta plenarja tal-Parlament Ewropew. Sfond L-ewwel darba li l-President Juncker ippropona li tiġi stabbilita Awtorità Ewropea tax-Xogħol kien fid-Diskors tiegħu lill-Parlament Ewropew dwar l-Istat tal-Unjoni tiegħu fit-13 ta' Settembru 2017: “Għandna niżguraw li r-regoli kollha tal-UE dwar il-mobbiltà tal-ħaddiema jiġu infurzati b'mod ġust, sempliċi u effettiv minn korp Ewropew ġdid ta' spezzjoni u ta' infurzar. Ma jagħmilx sens li jkollna Awtorità Bankarja biex tissorvelja l-istandards bankarji, mentri mbagħad ma jkollniex Awtorità komuni tax-Xogħol li tiżgura l-ġustizzja fis-suq uniku tagħna.” Bħalissa hemm madwar 17-il miljun ċittadin Ewropew li jgħixu jew jaħdmu fi Stat Membru ieħor, id-doppju ta' għaxar snin ilu. L-UE żviluppat korpus sostanzjali ta' leġiżlazzjoni li tirregola l-aspetti diversi tal-mobbiltà, fosthom l-istazzjonar tal-ħaddiema u l-koordinazzjoni tas-sigurtà soċjali. Madankollu, l-infurzar effettiv tar-regoli tal-UE fl-Istati Membri kollha jeħtieġ il-kooperazzjoni strutturata u d-djalogu fost l-awtoritajiet nazzjonali, u teħtieġ ukoll ir-riżorsi għall-attivitajiet reċiproċi bħall-organizzazzjoni ta' spezzjonijiet konġunti, jew it-taħriġ tal-persunal nazzjonali biex ikun jaf kif għandu jaġixxi f'każijiet transfruntiera. Biex jiġu indirizzati dawn il-kwistjonijiet, l-Awtorità Ewropea tax-Xogħol, li ġiet proposta mill-Kummissjoni f'Marzu tal-2018, se twettaq il-ħidmiet li ġejjin: · tappoġġa lill-Istati Membri biex jipprovdu l-informazzjoni u s-servizzi liċ-ċittadini u lin-negozji; · tiffaċilita l-kooperazzjoni u l-iskambju tal-informazzjoni bejn l-Istati Membri u tagħtihom l-appoġġ tagħha għall-ispezzjonijiet ikkoordinati u konġunti biex niġġieldu l-abbuż, il-frodi u x-xogħol mhux iddikjarat; · tkun medjatriċi bejn l-Istati Membri meta jkun hemm xi tilwim. L-Awtorità tax-Xogħol se tkun responsabbli biex tappoġġa n-netwerk tas-Servizzi Ewropej tax-Xogħol (EURES) u se tassumi u tirrinforza l-ħidmiet tal-Pjattaforma Ewropea biex tissaħħaħ il-kooperazzjoni meta jiġi ndirizzat ix-xogħol mhux iddikjarat. L-attivitajiet tagħha se jkunu marbutin mar-regoli dwar il-mobbiltà u l-istazzjonar tal-ħaddiema, mal-koordinazzjoni tas-sigurtà soċjali u mal-leġiżlazzjoni speċifika tas-settur tat-trasport tat-triq. Mhumiex se jinħolqu kompetenzi ġodda fil-livell tal-UE, u r-responsabbiltà għar-regoli tax-xogħol u tas-sigurtà soċjali se jibqgħu kompitu sħiħ tal-Istati Membri. Il-valur miżjud tal-Awtorità huwa l-fatt li din se tiffaċilita l-kooperazzjoni bejn l-Istati Membri, se tissimplifika l-istrutturi eżistenti u tagħti l-appoġġ operattiv biex tiżgura infurzar tar-regoli aktar effiċjenti għall-benefiċċju taċ-ċittadini tan-negozji u tal-awtoritajiet nazzjonali. Din is-simplifikazzjoni ġġib magħha vantaġġi finanzjarji wkoll, billi r-razzjonalizzazzjoni tal-korpi li hemm diġà fil-livell tal-UE tippermetti aktar iffrankar. Barra minn hekk, bl-appoġġ tal-Awtorità tax-Xogħol, l-Istati Membri se jkunu jistgħu jirkupraw il-kontribuzzjonijiet tas-sigurtà soċjali bis-sħiħ u b'mod aktar effiċjenti milli hu l-każ illum. Finalment, billi tipprovdi l-appoġġ tekniku u loġistiku, l-Awtorità se tnaqqas il-piż minn fuq l-Istati Membri. F'dan ir-rigward, il-qligħ finanzjarju huwa mistenni li jagħmel tajjeb għal ħafna mill-ispejjeż operattivi tal-Awtorità, li l-baġit annwali stmat tagħha se jkun ta' madwar 50 miljun ewro. Se jkollha persunal ta' madwar 140 li minnhom 60 se jkunu esperti sekondati mill-Istati Membri, u jkun hemm minnhom li jkunu Uffiċjali Nazzjonali tal-Kollegament (National Liaison Officers). Għal aktar informazzjoni Skeda informattiva: Il-Pilastru Ewropew tad-Drittijiet Soċjali: Lejn mobbiltà ġusta tal-forza tax-xogħol: It-twaqqif ta' Awtorità Ewropea tax-Xogħol MEMO: Mistoqsijiet u Tweġibiet dwar l-Awtorità Ewropea tax-Xogħol (wara l-ftehim proviżorju tal-5 ta' Frar 2019) Stqarrija għall-istampa: Il-Kummissjoni tadotta proposti għal Awtorità Ewropea tax-Xogħol u għall-aċċess għall-protezzjoni soċjali Segwi lil Marianne Thyssen fuq Facebook u Twitter Inkiteb biex tirċievi bl-email u bla ħlas il-bullettin tal-Kummissjoni Ewropea dwar l-impjiegi, l-affarijiet soċjali u l-inklużjoni